b'\n_START_ARTICLE_\nVallila Interior\n_START_SECTION_\nVallila kokoelma\n_START_PARAGRAPH_\nVallilan sisutustekstiileist\xc3\xa4 ja -tuotteista koostuva kokoelma uudistuu kaksi kertaa vuodessa. Vallilan henkil\xc3\xb6kuntaan kuuluu nelj\xc3\xa4 vakituista kuosisuunnittelijaa: Tanja Orsjoki, Matleena Issakainen, Riina Kuikka ja Saara Eklund. My\xc3\xb6s eri alojen taiteilijat ovat suunnitelleet Vallilalle kuoseja, muun muassa Zoltan Popovits, Howard Smith ja Lauri T\xc3\xa4hk\xc3\xa4. Vallilan kokoelmiin on kuulunut my\xc3\xb6s valokuvaaja Philip L\xc3\xa1szl\xc3\xb3n sek\xc3\xa4 Caj Bremerin valokuvateosten sek\xc3\xa4 Erik Bruunin teosten pohjalta suunniteltuja kuoseja. Vuonna 2014 Vallilan kokoelmaan tulivat my\xc3\xb6s yhteisty\xc3\xb6ss\xc3\xa4 Fazerin sek\xc3\xa4 Ateneumin taidemuseon kanssa toteutetut kuosit. Suomalaisen Ty\xc3\xb6n Liitto on my\xc3\xb6nt\xc3\xa4nyt Vallila Interiorin sisustuspalvelulle ja suunnittelulle Avainlipun sek\xc3\xa4 suunnittelulle Design From Finland -merkin.\n_START_SECTION_\nHistoria\n_START_PARAGRAPH_\nOy Vallila Interior Ab aloitti toimintansa tekstiilikutomona ja toimi aluksi nimell\xc3\xa4 Vallilan Silkkitehdas Oy. Se valmisti muun muassa ohuita vuori- ja puserokankaita sek\xc3\xa4 p\xc3\xb6yt\xc3\xa4liina- ja korsettikankaita. Vuonna 1939 Otto Berner rakennutti yritykselle uudet tilat Nilsi\xc3\xa4nkadulle Vallilaan. Rakennuksen suunnitteli arkkitehti Matti Finell. Tilat ovat edelleen Vallila-konsernin p\xc3\xa4\xc3\xa4konttorin k\xc3\xa4yt\xc3\xb6ss\xc3\xa4._NEWLINE_Vuonna 1962 Otto Bernerin poika Rudolf Berner siiryi johtoon. Vallila Interior siirtyi kankaiden maahantuojaksi ja tukkumyyj\xc3\xa4ksi erikoistuen verhokankaisiin. Suunnittelijaksi palkattiin Suomeen muuttanut amerikkalaistaiteilija Howard Smith._NEWLINE_Painokangassuunnittelun ohella Vallila Interior aloitti yhteisty\xc3\xb6n sveitsil\xc3\xa4isen sisustuskankaita valmistavan Creation Baumannin kanssa vuonna 1971. Baumann erikoistui julkitilakankaiden kehitt\xc3\xa4miseen, ja n\xc3\xa4in ollen my\xc3\xb6s Vallila Interior suuntasi julkisten tilojen sisustamiseen ja projektitoimintaan. Rudolf Bernerin tyt\xc3\xa4r Anne Berner aloitti ty\xc3\xb6skentelyn yrityksess\xc3\xa4 vuonna 1986 ja alkoi kehitt\xc3\xa4\xc3\xa4 t\xc3\xa4t\xc3\xa4 liiketoiminnan osa-aluetta. Ensimm\xc3\xa4inen tyt\xc3\xa4ryhti\xc3\xb6 Decorama Oy perustettiin vuonna 1988. Yritys sisusti mm. hotelleja, ravintoloita, toimistoja ja risteilyaluksia. Anne Bernerin veli Mikael Berner alkoi johtaa Decorama Oy.t\xc3\xa4._NEWLINE_Vuonna 1989 Rudolf Berner siirsi koko yrityksen johdon tytt\xc3\xa4relleen Anne Bernerille mutta j\xc3\xa4i itse tukkumyynnin johtoon. Projektisisustaminen oli kasvanut, ja toimintaa p\xc3\xa4\xc3\xa4tettiin laajentaa Baltiaan ja Ven\xc3\xa4j\xc3\xa4lle. T\xc3\xa4t\xc3\xa4 varten perustettiin vuonna 1992 tyt\xc3\xa4ryhti\xc3\xb6 Oy Interia International Ltd, joka perusti toimistot Pietariin ja Moskovaan. Vuonna 2008 Interia sai hoitaakseen Ralph Laurenin ja Designers Guildin edustuksen Ven\xc3\xa4j\xc3\xa4ll\xc3\xa4 ja Ukrainassa._NEWLINE_Vuonna 2002 Vallila osti mattojen maahantuontiin erikoistuneen Keha Oy:n. Sisustuskankaiden tuontivalikoimaan otettiin muun muassa saksalainen Sahco Hesslein. Vallila toi Suomeen my\xc3\xb6s englantilaisen Tricia Guildin 1970-luvulla perustaman Designers Guildin mallistoja. Sisustusurakointiin erikoistunut tyt\xc3\xa4ryhti\xc3\xb6 Vallila Interior Contracting (VIC) perustettiin vuonna 2004, ja muutama vuosi my\xc3\xb6hemmin vuonna 2006 hankittiin designhuonekaluja ja -valaisimia maahantuova Deco House Oy. _NEWLINE_Vuonna 2011 Oy Deco House Ab, Keha Oy ja Vallila Interior Contracting Oy fuusioitiin emoyhti\xc3\xb6\xc3\xb6n Oy Vallila Interior Ab:hen. Vuonna 2012 Vallila Interior ilmoitti aikeistaan laajeta Yhdysvaltain ja Kiinan markkinoille ja nimitt\xc3\xa4neens\xc3\xa4 yhti\xc3\xb6n hallitukseen Iittalan entisen toimitusjohtajan Tero V\xc3\xa4h\xc3\xa4kyl\xc3\xa4n ja TBWA\\Helsinki-mainostoimiston toimitusjohtajan Marco M\xc3\xa4kisen. Elokuussa 2012 Vallila Interior kertoi laajentuvansa my\xc3\xb6s elintarvikebisnekseen menem\xc3\xa4ll\xc3\xa4 12,6 prosentin osuudella mukaan Eeropekka Rislakin ja muiden Viisi T\xc3\xa4hte\xc3\xa4 -lehdest\xc3\xa4 aiemmin tunnettujen henkil\xc3\xb6iden perustamaan Eat & Joy -maatilatoriin.'